Tarybos reglamentas (EEB) Nr. 3124/92
1992 m. spalio 26 d.
iš dalies keičiantis Reglamentą (EEB) Nr. 1696/71 dėl bendro apynių rinkos organizavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį ir ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi reglamento (EEB) Nr. 1696/71 [3] 1 straipsnio 3 dalyje yra apibūdinti produktai, kuriuos apima rinkos organizavimas; kadangi šio reglamento 2 straipsnis nurodo aplinkybes, kuriomis apyniai ir apynių produktai gali būti sertifikuojami;
kadangi, sukūrus bendrąją apynių rinką, prekybos apynių produktais svarba smarkiai išaugo; kadangi būtų tikslinga išsamiau apibūdinti terminus "apynių milteliai su didesniu lupulino kiekiu" ir "apynių ekstraktas", o taip pat pateikti apynių produktų, kurie gali būti pateikti į laisvą apyvartą, charakteristikas;
kadangi reglamento (EEB) Nr. 1696/71 7 straipsnis numato sąlygas, kurias augintojų grupės turi patenkinti, norėdamos būti pripažintos; kadangi tapo akivaizdu, jog kelios pripažintos Bendrijos augintojų grupės patyrė didelių sunkumų centralizuotai realizuodamos savo narių produktus;
kadangi reikėtų paskatinti gamintojų grupes parduoti savo narių produkciją kartu tokiu būdu užtikrinant augintojams geresnę padėtį rinkoje; kadangi, šiuo tikslu, pagalbos dydis toms gamintojų grupėms, kurios nepraktikuoja bendro visos savo narių produkcijos pardavimo, pagalbos dydį reikėtų sumažinti;
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1696/71 yra keičiamas taip:
1) 1 straipsnio 3 dalies c punktas yra keičiamas tokiu:
"c) "apynių milteliai, turintys didesnį lupulino kiekį". - tai produktas, gautas sumalus apynius, mechaniniu būdu pašalinant dalį lapų, žiedkočių, pažiedžių ir stiebų;".
2) 1 straipsnio 3 dalies d punktas keičiamas tokiu:
"d) "apynių ekstraktas". - tai koncentruoti produktai, gaunami paveikus apynius ar apynių miltelius tirpikliu;".
3) 2 straipsnio 2 dalis papildoma tokiu sakiniu:
"1 straipsnio 3 dalies punktuose nuo b iki e nurodytiems produktams sertifikatas išduodamas tik tuo atveju, jei alfa rūgšties kiekis juose yra ne mažesnis už kiekį apyniuose, iš kurių jie buvo pagaminti.".
4) Paskutinė 7 straipsnio 3 dalies b punkto pastraipa pakeičiama taip:
"Laikotarpyje iki 1996 m. gruodžio 31 d. imtinai pripažintų grupių nariai, jeigu juos grupė įgaliojo, gali patys parduoti visą ar dalį savo produkcijos vadovaudamiesi taisyklėmis, kurias nustato bei vykdymą prižiūri grupė. Tačiau šios augintojų grupės siekia iki 1997 m. sausio 1 d. parduoti visą savo narių produkciją".
5) Į 12 straipsnio 5 dalį po punkto b įterpiamas šis paragrafas:
"c) tuo atveju, kai pagal 3 dalies nuostatas pripažintai augintojų grupei yra suteikiama pagalba, o ši organizacija nerealizuoja visos savo narių produkcijos, pagalbos dydis sumažinamas iki 4 % už 1992 m. derlių, 8 % - už 1993 m. derlių, 12 % - už 1994 m. derlių, 15 % - už 1995 m. derlių ir 15 % - už 1996 m. derlių.
1991 m. ir paskesniais metais mažiausiai 15 % grupei skiriamos pagalbos ji panaudoja priemonėms, numatytoms 1972 m. birželio 28 d. Komisijos reglamento (EEB) Nr. 1351/72 dėl apynių augintojų grupių pripažinimo [4] 1 straipsnio 1 dalies b ir cc punktuose.
Tačiau jeigu augintojų grupė realizuoja bent pusę savo narių produkcijos iš konkretaus derliaus, nustatant, ar grupė pardavė visą savo narių produkciją, neatsižvelgiama į tą produkciją, kuri buvo parduota iki 1992 m. lapkričio 1 d. imtinai.
Komisija kontroliuoja tokių grupių veiklą ir ataskaitoje apie 1994 m. derlių praneša Tarybai apie pažangą, padarytą stengiantis realizuoti visą produkciją."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1992 m. spalio 26 d.